White wil nog trofees saam met Bulls wenJake White. Foto: GB Jordaan. Jake White sal sy rugbytowerstaf vir ŉ verdere vyf jaar op Loftus Versfeld swaai. Die Bulls se 58-jarige direkteur van rugby het ŉ kontrak onderteken wat hom tot 2027 in Pretoria sal hou. Volgens White is hy bly om sy verbintenis met die Bulls te verleng – dit is juis sy droom om ŉ sterk span te bou wat met die beste ter wêreld kan saamgesels. “Ek sien daarna uit om die Bulls-handelsmerk uit te brei en om met meer trofees in ons vertoonkas te spog,” het die rugbyafrigter gesê. Benewens White se sukses op Loftus Versfeld, het hy ook die Webb Ellis-trofee saam met John Smit se Springbok-span in 2007 omhoog gehou, terwyl hy ook al in Frankryk en Japan afgerig het. “Sedert Jake in 2020 by die Bulls aangesluit het, het hy ŉ ongelooflike invloed op die span gehad. Sy rekord spreek vanself en met hierdie langtermyn-verbintenis kan ons verseker wees dat hy daartoe verbind is om die span na selfs hoër hoogtes te neem,” het Edgar Rathbone, die Bloubul-maatskappy se uitvoerende hoof, gesê. Toe White in Maart 2020 die leisels by Allan Zondagh as die Pretorianers se direkteur van rugby oorgeneem het, het hy gesê dat hy nie sal skroom om sy moue op te rol en te werk nie. “Ek wil afrig. Ek is nog altyd dieselfde persoon en ek wíl rugbywedstryde wen.” En ná die onlangse rugbysukses het White aan die Bulls-ondersteuners bewys dat hy ŉ man van sy woord is – die vertoonkas op Loftus Versfeld was met tye tot oorlopens toe vol. COACH JAKE IS HERE TO STAY ???? Jake White has committed to the Vodacom Bulls for the next 5 years ???? ???? #TrueToTheBlue pic.twitter.com/ehFqD5Wc91 — Official Blue Bulls (@BlueBullsRugby) September 16, 2022